text: [{"text_idx": "#000004", "text": "Dhibeen Eboolaa kan bara 2014-2016 biyyoota Lixa Afrikaa keessatti lubbuu namoota hedduu galaafatee ture, ammaas Ripaablika Dimokraatawaa Koongoo keessatti babal\u2019achaa kan jiru tahuu Dhaabbatni Fayyaa Addunyaa, WHO\u2019n beeksise. Akka gabaasa dhaabbatichaatti hanga ammaattis namoonni 44 akka qabamanii fi 23 ammoo du\u2019anii jiru."}, {"text_idx": "#000005", "text": "Dhibeen Kun magaalaa qarqara Laga Koongoo irratti argamtu tan Mabandakaa jedhamtu keessatti jalqaba kan mul\u2019ate akka tahee fi gara magaalaa gudditti biyyattii Kinshaasaa ni tamsa\u2019a sodaan jedhu kan jiru tahuu gabaasni arganne ni ibsa. Dhaabbata Fayyaa Addunyaatti Daayirektarri Itti Aanaan tarkaanfii Hatattamaa, ibsa kenneen \u201cmagaalattiin dhibeen keessatti babal\u2019ate daangaa biyyoota ollaa irratti kan argamtu waan taheef, Keessumayyuu dhibeen kun salphatti gara Koongoo Biraazaaviilitti babal\u2019achuu danda\u2019a\u201djechuun akeekkachiise."}, {"text_idx": "#000006", "text": "Kanuma hordofuun WHO\u2019n walgahii ariifachiisaa kan yaame yoo tahu, walgahii kanaan labsiin Fayyaa yeroo muuddammaa irratti Xiyyeeffatuu fi dhibee babal\u2019ataa jiru kana too\u2019achuuf tarkaanfiin fudhatamuu qabu kan murtaayu tahuu ibsi dhaabbatichi baase ni addeessa."}]